Kieselbach őszi árverése - artportal.hu
Kieselbach őszi árverése
artPortal • 2008. 10. 19. | Olvasási idő: 2 perc
A Kieselbach Galéria őszi aukcióján szereplő 251 tétel leütési ára összesen 983 millió 470 000 forint volt, vagyis jutalékkal együtt 1 180 164 000,-Ft. Soha ennyi ember nem jött...
A Kieselbach Galéria őszi aukcióján szereplő 251 tétel leütési ára összesen 983 millió 470 000 forint volt, vagyis jutalékkal együtt 1 180 164 000,-Ft. Soha ennyi ember nem jött a Vígszínházba Kieselbach festményaukcióra: a kakasülőt is meg kellett nyitni, még a földön is ültek. Széles körű az érdeklődés, új vevők jelentek meg a piacon, a festménypiac minden szegmense új érdeklődőket vonz.
Jónéhány életműrekord született:
Bortnyik Sándor: Lámpagyújtó, 170 millió forint (jutalékkal együtt 204 millió) a legdrágábban eladott Bortnyik Sándor kép, és a legdrágábban eladott magyar avantgárd festmény.
A magyar avantgárd, az emigráció festészete hatalmas lendülettel tört be a piacra egy 89 éves modern festményen keresztül.
Ámos Imre: Messzenézők (Kettős arckép), 1934: 22 millió forint (jutalékkal együtt 26 400 000)
A festmény a magyar festészet lírai vonulatának egyik legszebb alkotása, emléke egy legendás szerelemnek és egy kivételes képességű műgyűjtő, Bedő Rudolf állhatatos támogatásának.
Anna Margit: Nő madárral, 1934: 10 millió forint (jutalékkal együtt 12 millió)
Különleges szerencse, hogy ez a két kép egyszerre került aukcióra, hiszen a két alkotás a 20.század magyar művészet történetének talán legismertebbb szerelmének dokumentuma.
Győri Elek: Zsidótemplom Sárospatakon: 5 500 000 Ft (jutalékkal együtt: 6 600 000 Ft)
Győri Elek művei eddig néhány százezer forintos árakat értek el a magyar műtárgypiacon, de nem véletlen, hogy a Modern magyar festészet című albumban Kieselbach Tamás kiemelt helyet biztosított ennek a képnek. Most már a műtárgypiac is megérezte, hogy ennek a műnek megkérdőjelezhetetlen helye van a magyar festészet értékei között.
Természetesen azok a festők, akiknek művei eddig is nagy sikerrel szerepeltek aukciókon, most is magas árakat értek el. Szinyei Merse Pál (Patakparton – 38 millió forint), Czigány Dezső (Csendélet – 38 millió forint), Csók István (Műteremben – 24 millió forint), Gróf Batthyány Lajos (Kerti mulatság – 28 millió forint), Aba-Novák Vilmos (Olasz kisváros templommal – 22 millió forint) művei kiemelkedően szerepeltek most is.
Kortárs sikerek
Fehér László: Nap, folyó, ember című, 1991-es festményéért 3 800 000 forintnál állt meg a licit. Tót Endre egyike a külföldön élő sikeres művészeknek, a concept art fontos európai alakja. 1966-os kompozíciója 2 800 000 forintos leütési árat ért el. Szabó Ákos a másik jelentős művész, aki külföldön él. Franciaországból került haza Modell műteremben című, 1898-es alkotása, melynek leütési ára 3 800 000 forint lett.
« Elhunyt Póczy Klára régész | Najmányi László: A kalligráfus nyomai: Az iszlám kalligráfia a gyakorlatban, körülbelül 1600-1900 között »